Mazurek, Milan, poslanec NR SR (2023-03-21):
Viete, v čom je problém? Že na Slovensku aktuálne vládne skorumpovaná, odvolaná, ničomná banda úbohých klamárov a zapredaných chudákov. Keby tomu totiž tak nebolo, neexistoval by dôvod na to, aby sme museli predkladať dnešné dva zákony. Totižto na Slovensku by nikto nebol udivený tým, že vláda, ktorá bude odvolaná, normálne legitímne odíde a požiada o opätovnú dôveru v ďalších predčasných parlamentných voľbách. A keď budú ľudia s takouto vládou spokojní, keď to obdobie, počas ktorého mala celú moc v štáte v rukách, vyhodnotia ako obdobie blahobytu, obdobie šťastia, obdobia, kedy politici pracovali pre ich vlastné blaho, no tak túto vládu opätovne zvolia v ďalších voľbách a nie je žiaden problém. Lenže my tu máme opačnú situáciu, táto vláda, táto tragická, odvolaná banda je Slovákmi nenávidená a je nenávidená úplne zaslúžene, pretože to, čo tu celý čas počas doby svojho vládnutia vystrájali, je jednoducho neopísateľné, neuveriteľné a ľudia na svojich každodenných životoch videli, že touto vládou môžu maximálne tak pohŕdať a priať si čo najrýchlejší koniec tohto tragikomického zoskupenia. A keď dnes vidíme, že vláda, ktorá je odvolaná a ústava jej zakazuje, priamo zakazuje robiť zásadné rozhodnutia týkajúce sa zahraničnej politiky Slovenskej republiky, ale ona to aj napriek tomu s plným vedomím, že porušuje ústavu a vystavuje sa budúcemu trestnému stíhaniu, robí, je zrejmé, že táto skorumpovaná banda sa nehanbí pred ničím a že sa nebojí urobiť čokoľvek – porušiť akýkoľvek zákon, pošliapať ústavu, znížiť dôstojnosť všetkých štátnych inštitúcií, zapredať celú Slovenskú republiku, vystaviť 5,5 mil. obyvateľov Slovenskej republiky hrozbe vojenského konfliktu a bez hanby slúžiť cudzím zahraničným záujmom. Z tohto dôvodu sa pýtam, existuje možnosť, že by sa takáto vláda, takáto skorumpovaná banda, ktorej hrozí trestné stíhanie za to, že porušuje ústavu, uchýlila aj k tomu, že by napríklad falšovala voľby v Slovenskej republike? Uchýlila by sa táto vláda k tomu, aby zasahovala do volebného procesu s cieľom zmeniť výsledky volieb, aby mohli vyhrať ich politické strany? Pýtam sa, či vláda, ktorej predsedom najväčšieho poslaneckého klubu je Igor Matovič, ktorý do pléna príde so zákonom, ktorým chce dať 500 eur každej osobe za voľby, s odôvodnením, že tým chce zohrať lepší voličský výsledok práve pre seba, to znamená priamo do dôvodovej správy napíše, že si chce kupovať voličov, či takáto vláda je ochotná a má tú drzosť zasiahnuť do volebného procesu v takej miere, že by mohla hroziť akási falzifikácia konečných volebných výsledkov. Ja sa pýtam, rečnícka otázka, ale podľa môjho názoru, keď vidíme, že títo gauneri sú schopní všetkého, tak by boli schopní aj tohto. A práve z tohto dôvodu sme priniesli zákon, ktorým by si každý jeden občan Slovenskej republiky mohol transparentne skontrolovať výsledok volebného procesu. Zákon, s ktorým nikto demokraticky zmýšľajúci nemôže mať problém. Celé to spočíva v tom, že okrsková volebná komisia by zverejnila svoju zápisnicu, to znamená ten konečný výsledok, na ktorom sa uzrozumeli všetci delegáti danej komisie, ktorý všetci podpísali a na ktorom sú zverejnené výsledky jednotlivých politických strán, počet platných voličov, počet zúčastnených voličov v danom okrsku a všetko by to bolo zverejnené na stránke obce. Normálny, legitímny, absolútne čistý a transparentný volebný proces. Problémom dneška je, že tieto zápisnice sa nielen nezverejňujú v originálnej podobe, ale je dokonca zakázané ich fotenie po finálnom sčítavaní hlasov. Ja sa pýtam prečo. Prečo je problémom, ak niekto vo finále zverejní zápisnicu, ktorú tak či tak museli podpísať všetci zúčastnení delegáti na tomto volebnom procese, a občania si sami môžu overiť, či to, čo zrátali v tom danom okrsku, je to isté, čo zverejnil vo finálnom výsledku aj štatistický úrad, a či niekde v rámci procesu nedošlo k nejakej zmene. Obyvatelia Slovenskej republiky – úplne logicky – nedôverujú vám, vám nedôveruje nikto, kto dnes ešte rozmýšľa, a rovnako obyvatelia Slovenskej republiky majú rôzne podozrenia voči elektronickému sčítavaniu hlasov. Je to normálne, je to logické a vždy to elektronické sčítavanie hlasov môže podliehať väčšej akejkoľvek možnej falzifikácii. A z tohto dôvodu by taktiež okresné volebné komisie zverejnili svoje finálne zápisnice za okres, ale už na stránkach štatistického úradu. Nevidím v tomto návrhu zákona absolútne nijaký problém. Nevidím nijakú prekážku, prečo by ktorýkoľvek demokraticky zmýšľajúci človek mohol povedať, že takýto návrh zákona nepodporí a že takýto návrh zákona má akúkoľvek zlú podobu alebo čímkoľvek zlým môže prispieť k situácii v štáte. Naopak, tento zákon je tak čistý, tak transparentný a tak skvelý, že by ho mali podporiť všetci naprieč celým politickým spektrom. Lebo ak existuje argument, prečo ho nepodporíte, povedzte ho tu na rovinu. Povedzte občanom Slovenskej republiky, že sú nejaká menejcenná burina, ktorá nemá právo vedieť, ako dopadli voľby v ich obci, v ich bydlisku, prípadne v ich okrese. V demokratickom zriadení moc pochádza práve od ľudí a moc kontrolovať volebný proces je niečo tak samozrejmé, že sa nikto nemôže diviť tomu, ak by zápisnice z okrskových a okresných volebných komisií boli reálne zverejnené. A tak by došlo predovšetkým k tomu, aby nikto nemohol tieto voľby manipulovať, aby nikto nemohol tieto výsledky meniť podľa vlastného uváženia. Je to mimoriadne dôležité a môže to zvýšiť aj dôveru obyvateľov Slovenskej republiky v transparentnosť volebného procesu a aj všeobecne zákony. Pretože keď zákony budú schvaľovať poslanci, ktorí požívajú minimálne tú dôveru, že ľudia veria, že boli zvolení v normálnych, demokratických a transparentných voľbách, tak o to lepšie neskôr tieto zákony môžu prijať, pretože sú schopní akceptovať a veriť, že toto sú skutoční ich zástupcovia, volení zástupcovia ľudu. Nepochybujem preto o tom, že ktorýkoľvek demokratický poslanec v tomto pléne, ktorý sa už zrejme asi nehlási k výčinom tejto tragikomickej politickej moci, tejto tragikomickej odvolanej vlády, podporí náš návrh zákona a bude za to, aby volebný proces bol stransparentnený. My okrem toho, aby sme priniesli tento zákon, pripravujeme v hnutí REPUBLIKA aj celkový systém paralelného sčítavania hlasov a komplexný systém, kde sa v rámci okrskov budú overovať tie jednotlivé čísla a aj s okresnými volebnými komisiami urobíme všetko pre to, aby nikde k manipulácii volebného procesu nemohlo dôjsť. A keďže aj napriek tomu, že by ste mohli mať nejaké iné politické programy, iné názory, mohli by ste dokonca nenávidieť naše hnutie, ak vám záleží na tom, aby volebný proces bol transparentný, neexistuje žiaden racionálny dôvod, prečo tento návrh zákona nepodporiť.